Toleranz-Paradoxon

S**'Toleranz-Paradoxon** werd wirgsom, wonn ä Macht uffgrund vun ihra Toleronz intoleronde Grefde erlauwbd odda ermeschlischd, die aischene Toleronz oinzuschreng'ge odda abzuschaffe. Deswesche hodde Karl Popper agumendieerd, dass ä tolerondi Gsellschafd diejenische nedd toleriere derf, wu die Intoleronz ferdan. Wonn sisch intoleronde Ideologije ukondrollierd aißare dirfn, kennense die Werd vunna offene Gsellschafd fa ihr Zwegg ausnudze, um die Toleronz selwa dursch autoritäre, unnnadrigarische Bragdigge zu unnnagrawe unn zu zaschdere.

Des Paradoxon b'driffd domid die Froche iwwa die Grenze vunde Fraihaid, z. B. die Redefraihaid odda de Schudz vunde Werd vunna liberale Demogradie, alla wie gehdma z. B. mid bolidischem Extremismus, Hassrede etc. um, odda änna Sozialpolitik, wu  die sozijale Inklusion ferdare will, ohne die demogradische Toleronz zu gfehrde.

## Gschischd
Vor Karl Popper hawwen schun onnare de G'dong'ge kabd. De idalienisch Bolidig Wisseschafdla unn Journalischd Gaetano Mosca hodd gsachd „Wonn Toleronz so waid g'driwwe werd, dassse die Zaschderung ewe vun denne Brinzibije tolerierd, wu die Toleronz iwwahaubd erschd meschlisch g'machd hawwen, werdse uerdräschlisch.“

De Thomas Jefferson isch in soina Odriddsredd als Bresidend vunde Vaoinischde Schdaade uff die Idee vunna toleronde G'sellschafd oigonge. Im Hiebligg uff diejenische, wu die Vaoinischde Schdaade unn ihr Oinhaide deschdabilisiere kenndn, hodda gsachd „let them stand undisturbed as monuments of the safety with which error of opinion may be tolerated where reason is left free to combat it.“, alla „Lossdse ugschderd schdeje als Monumend vunde Sischahaid, midde Moinungsfehla tolerierd werre kennen, wonn die Vanunfd frai isch, se zu b'kämbfe".

Im Johr 1971 hodde Philosoph John Rawls in soim Buch *A Theory of Justice* g'mänd, dass ä g'reschdi G'sellschafd die Intolaronde tolariere missd, wailse schunschd selwa intolarond unn domid ug'reschd wer. Awwa de Rawls hoddes a oigschrengd unn gsachd, dass die tolaronde G'sellschafd ä Reschd uff Selbscherhaldung hodd unn gesche Intolaronz vorgeje konn, wonn die Fraihaid dodursch nochwaislisch in Gfah kummd „While an intolerant sect does not itself have title to complain of intolerance, its freedom should be restricted only when the tolerant sincerely and with reason believe that their own security and that of the institutions of liberty are in danger.“, alla „Während ä intolerondi Seggd selwa kä Reschd hodd, sisch iwwa Intoleronz zu b'schwere, solldma ihr Fraihaid nur donn oigschrengd werre, wonn die Toleronde uffrischdisch unn midd Reschd glawen, dass ihr aischene Sischahaid unn die vunde Inschdiduzijone vunde Fraihaid in G'fah sinn.“

## Lesunge
Philosophe wie de Karl Popper sejen des Broblem bragdisch. De Popper unnaschdraischd die rational Agumendadzijon unn machd daidlisch, dass viele Intoleronde radzionale Agumend ablehnen, ga nedd iwwa ihr bolidische, religijese etc. Posidzijone redde wolln, sondan zu G'wald b'raid sinn um ihre Osischde durschzusedze. Donn fiehrd ä b'dingungslosi Toleronz zu ihrm Vaschwinde.

Ä onnari Lesung isch, womma Toleronz im Kontegschd vunnem Gsellschafdsvadrach stelld. Do werd Toleronz nemme als Tuchend odda moralisches Brinzib, sondan als uausgschbrochene Vaoibarung inde Gsellschafd gseje, wuma die Unnaschied vunde Laid tolarierd, solongs deswesche kän Schade fa onnare gibd. Intoleronde Laid, wu b'raid sinn onnare Schade zufiesche, vaschdossen donn gesche den Gsellschafdsvadrach unn kenne sisch deswesche a nedd druff b'rufe unn missn a nemme vunde Gsellschafd gschidzd werre.

## Bolidische Massnohme
A wonn Laid midd intolerondem odda extremisdischem Vahalde ä Fassad uffbauwen, um reschdlische Griderije fa ä Vabod zu unnalaafe, hodds in wehrhafde Demogradije vaschiedene Massnohme, wu vahinnare solln, dass bolidische Grubbe die Toleronz inna Demogradie unnagrawen unn zaschderen. Lenda schdergn z. B. die Uabhenglischkait vun Inschdiduzijone, wie die G'rischd, um schedlische Oifliss zu vahinnare. Oinische Lenda midd Vaheldnisswahlreschd hawwen ä Schberrglausl baide Wahle, wu ä Badai bloss ins Balamend kumme konn, wonn ihr Brogromm en ausraischende Rigghald inde Bvelgarung hodd. Ä onnari Meschlischkaid, z. B. inde Schweiz unde Europäische Union, ischs Valachere vunde aischendlische bolidische Erwed weg vunde Badaje zu Fagzijone, wuä Mindeschgress hawwe missen. Die bolidisch Erwed werd donn on Kommissijone vagewwe, in dene donn Mondatsdrega vunde Badaije sinn. Schbliddabadaije missen donn in die Fagzijone kumme, wonnse bolidisch Oifluss nemme wolln. S'konn a ä Vabod vun bolidische Badaije bschlosse werre, wu donn die bolidische Dedischkaide vun der Badai unn all ihre Organisadzijone unn meschlische Nochfolgestugdure unn ihr bolidische Mondade b'dreffen, wu donn unnabunde unn uffg'lest werren uns s'Badaivamesche bschlagnommd werd. Wail des awwa a Missbrauchd werre konn, sinn die Hirde inde BRD do'd'vor hoch.

## Vaeffendlischunge
* Barbara Pasamonik: The Paradoxes of Tolerance. In: *The Social Studies*, Bd. 95 (2004), S. 206–210.
* Robert Paul Wolff, Barrington Moore Jr., Herbert Marcuse, A Critique of Pure Tolerance, 1965, Beacon Press, Seiten 123, ISBN 978-0807015599

## Weblings
* The Concept of Toleration and its Paradoxes. In: Stanford Encyclopedia of Philosophy.
* ''Tolerating the Intolerant''.

## Vawais